als_Latn dik_Latn sag_Latn
Edi SPAHIU
Me sa duket edhe kjo javë do të mbyllet pa u përcaktuar emri i trajnerit të Naftëtarit. Nga sa mësohet prej drejtuesve kuçovarë, “timonieri’ i ri i ekipit do të përcaktohet gjatë ditëve në vazhdim, pasi gjithçka është në fazën e bisedimeve. Kandidaturat për të drejtuar Naftëtarin janë Gëzim Gega, Petraq Bifsha dhe Dashnor Dume. Ish-mesfushori i bardhezinjve, Gega, i cili së fundmi ka përvetësuar në shtetin helen licencën A të UEFA-s për trajner shprehet për “Sport Ekspres” se për të do të ishte kënaqësi që të drejtonte Naftëtarin. “Është nder për mua që të drejtoj skuadrën e vendlindjes sime. Gjithashtu do ndihsha i privilegjuar nëse kryebashkiaku, z. Gjyzeli do të më besonte postin e trajnerit të Naftëtarit. Kam përvojën e duhur në fushën e trajnimit, pasi kam punuar me disa ekipe moshash në Greqi. E njoh mirë mentalitetin e Naftëtarit, pasi kam qenë futbollist në këtë ekip dhe e di se tifozët presin gjithnjë rezultate të larta dhe lojë tërheqëse në fushë. Për sa i përket emrave të mundshëm që janë përfolur për të drejtuar Naftëtarin, si Dume dhe Bifsha, mund të them se i vlerësoj për atë çka i kanë dhënë me përkushtim këtij sport. E pranoj se në krye të Naftëtarit do të më pëlqente të vendosej një trajner kuçovar”, ka përfunduar ish-futbollisti i Naftëtarit, Tomorit, Arisit dhe Kavallës.
crh_Latn als_Latn